SA ‘veilig’ indien Brexit-sonder-ooreenkoms voortgaanEbrahim Patel, minister van handel, nywerheid en ekonomiese ontwikkeling (Foto: Ayanda Ndamane African News Agency/ANA) Suid-Afrikaanse poste en beleggings is veilig selfs indien Brexit sonder ŉ ooreenkoms sou voortgaan, het Ebrahim Patel, minister van handel, nywerheid en ekonomiese ontwikkeling, Woensdag gesê. Hy het aangekondig ŉ samewerkingsooreenkoms is tussen die Suider-Afrikaanse Doeane-Unie en die Verenigde Koninkryk gesluit. “Ons het ŉ ooreenkoms in plek, wat deur die kabinet goedgekeur moet word. Dit sal ŉ soomlose ooreenkoms verseker tussen Suid-Afrika en die Verenigde Koninkryk indien Brexit sonder ŉ ooreenkoms sal voortgaan. Dit is goeie nuus vir poste en goeie nuus vir beleggings,” het Patel tydens ŉ perskonferensie in die parlement gesê. Indien Brexit sonder ŉ ooreenkoms sal voortgaan, sal die Verenigde Koninkryk uit die Europese Unie onttrek sonder ŉ onttrekkingsooreenkoms. Patel het gesê dit sou ŉ verwoestende impak op die Suid-Afrikaanse ekonomie gehad het, veral die voertuig- en motorkomponente en kos en wynbedryf in die land, aangesien bykomende invoer- en uitvoerkostes ter sprake sou wees. Die minister het gesê ná ŉ lang onderhandelingsperiode is ŉ ooreenkoms aangegaan en dit sal van krag wees sodra Brittanje die EU op 31 Oktober verlaat. Die Suider-Afrikaanse Doeane-Unie bestaan uit Suid-Afrika, Lesotho, Eswatini (Swaziland), Namibië, Botswana en Mosambiek. “Ons is bewus daarvan dat die debat in die Verenigde Koninkryk voortduur wat betref Brexit, insluitend die sperdatum en voorwaardes van onttrekking. Ons is egter tevrede dat, wat ook al die uitslag mag wees van die betrokke proses, ons handelsverhouding met die Verenigde Koninkryk sal voortduur sonder ontwrigting.”